คลังหาช่องตุนเงินกระตุ้นศก.
คลังเตรียมแผนให้รัฐวิสาหกิจนำส่งรายได้เร็วขึ้น รับเบิกงบกระตุ้นเศรษฐกิจ หลังเก็บภาษีพลาดเป้าต่อเนื่อง
27 ก.พ. 2558

คลังเตรียมแผนให้รัฐวิสาหกิจนำส่งรายได้เร็วขึ้น รับเบิกงบกระตุ้นเศรษฐกิจ หลังเก็บภาษีพลาดเป้าต่อเนื่อง
นายกฤษฎา จีนะวิจารณะ ผู้อํานวยการสํานักงานเศรษฐกิจการคลัง (สศค.) ในฐานะโฆษกกระทรวงการคลัง เปิดเผยถึงฐานะการคลังของรัฐบาลตามระบบกระแสเงินสดในช่วง 4 เดือนแรกของปีงบประมาณ 2558 (ต.ค. 2557–ม.ค. 2558) ว่า รัฐบาลมีรายได้นําส่งคลังทั้งสิ้น 6.54 แสนล้านบาท ต่ำกว่าช่วงเดียวกันปีก่อน 9,277 ล้านบาท หรือ 1.4% เนื่องจากฐานรายได้รัฐวิสาหกิจที่สูงในปีก่อน โดยมีการนำส่งรายได้จากการชำระบัญชีและเงินสดคงเหลือของบรรษัทบริหารสินทรัพย์สถาบันการเงินเป็นสำคัญ
สำหรับการเบิกจ่ายงบประมาณมีทั้งสิ้น 1.05 ล้านล้านบาท สูงกว่าช่วงเดียวกันปีก่อน 1.55 หมื่นล้านบาท หรือ 1.5% ส่วนหนึ่งมาจากการเร่งเบิกจ่ายงบประมาณ ทําให้ดุลเงินงบประมาณขาดดุล 4.05 แสนล้านบาท เมื่อรวมกับดุลเงินนอกงบประมาณที่ขาดดุล 2.27 หมื่นล้านบาท ส่งผลให้รัฐบาลขาดดุลเงินสดรวม 4.28 แสนล้านบาท และหลังจากกู้เงินชดเชยการขาดดุล 4.83 หมื่นล้านบาท ทําให้มีดุลเงินสด 3.79 แสนล้านบาท ขณะที่เงินคงคลัง ณ สิ้นเดือน ม.ค. 2558 มีทั้งสิ้น 1.16 แสนล้านบาท
“การขาดดุลงบประมาณในช่วง 4 เดือน สะท้อนถึงบทบาทภาครัฐในการดำเนินนโยบายขาดดุลงบประมาณเพื่อสนับสนุนให้เศรษฐกิจขยายตัวอย่างต่อเนื่องในช่วงที่ภาคเอกชนยังฟื้นตัวไม่เต็มที่”
แหล่งข่าวจากกระทรวงการคลัง เปิดเผยว่า รายได้รัฐบาลได้รับผลกระทบจากกรมสรรพากรที่จัดเก็บรายได้ลดลงจากภาษีมูลค่าเพิ่มเป็นหลัก ผลจากการนำเข้าน้ำมัน และภาษีเงินได้นิติบุคคลที่เก็บจากยอดขายของปีก่อนลดลงค่อนข้างมาก 
อย่างไรก็ตาม หากรายได้ ลดลงมาก คาดว่าสำนักงานคณะกรรมการรัฐวิสาหกิจ (สคร.) และสำนักงานเศรษฐกิจการคลัง (สศค.) คงหารือกันเพื่อให้รัฐวิสาหกิจเร่งนำส่งรายได้ให้เร็วขึ้น เพื่อจะได้มีเงินเพียงพอรองรับกับการเบิกงบที่ใช้กระตุ้นเศรษฐกิจ